Úradný vestník L 206 , 15/08/2003 S. 0029 - 0030



Smernica Komisie 2003/76/ES z 11. augusta 2003, ktorou sa mení a dopĺňa smernica Rady 70/220/EHS, týkajúca sa opatrení proti znečisťovaniu ovzdušia výfukovými plynmi z motorových vozidiel (Text s významom pre EHP) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 70/156/EHS zo 6. februára 1970 o aproximácii právnych predpisov členských štátov o typovom schválení motorových a ich prípojných vozidiel [1], naposledy zmenenú a doplnenú nariadením (ES) č. 807/2003 [2], najmä na jej článok 13 ods. 2, so zreteľom na smernicu Rady 70/220/EHS z 20. marca 1970 o aproximácii právnych predpisov členských štátov o opatreniach proti znečisťovaniu ovzdušia výfukovými plynmi zo zážihových motorov motorových vozidiel [3], naposledy zmenenú a doplnenú smernicou Komisie 2002/80/ES [4], najmä na jej článok 5, keďže: (1) Smernica 70/220/EHS je jednou zo samostatných smerníc upravujúcich typové schvaľovanie zavedené smernicou 70/156/EHS. (2) Smernica 70/220/EHS, v znení smernice 2002/80/ES, zaviedla špecifické požiadavky týkajúce sa typového schvaľovania dvoj-palivových a jedno-palivových vozidiel poháňaných plynom, z hľadiska palubných diagnostických (OBD) systémov. Obsahovala aj ustanovenie, ktoré na obmedzené časové obdobie umožňuje typovo schváli8ť systémy OBD vozidiel poháňaných plynom, keď tieto systémy vykazujú menšie nedostatky. Je nevyhnutné doplniť tieto ustanovenia o dodatočné technické opatrenia týkajúce sa prenosu diagnostických signálov, aby sa zabránilo vytvoreniu prekážok v obchode s určitými systémami OBD, ktoré boli nedávno vyvinuté pre plynom poháňané vozidlá a aby tieto systémy v každom ohľade zodpovedali požiadavkám smernice 70/220/EHS. (3) Smernica 70/220/EHS, v znení smernice 2002/80/ES, zaviedla aj špecifické požiadavky týkajúce sa ES typového schválenia výmenných katalyzátorov. Tieto požiadavky by sa mali upraviť tak, aby mohol byť výmenný katalyzátor typovo schválený ako samostatná technická jednotka na základe toho, že ide o rovnaký typ ako u pôvodného katalyzátora alebo pôvodného katalyzátora, ktorému už bolo udelené typové schválenie. (4) Smernica 70/220/EHS by sa preto mala podľa toho zmeniť a doplniť. (5) Opatrenia uvedené v tejto smernici sú v súlade so stanoviskom Výboru na prispôsobenie technickému pokroku, ktorý bol ustanovený smernicou 70/156/EHS, PRIJALA TÚTO SMERNICU: Článok 1 Prílohy XI a XIII k smernici 70/220/EHS sa menia a dopĺňajú v súlade s prílohou k tejto smernici. Článok 2 1. Členské štáty prijmú a uverejnia zákony, ostatné právne predpisy a správne opatrenia potrebné na dosiahnutie súladu s touto smernicou najneskôr do 4. septembra 2004. Bezodkladne oznámia Komisii znenie týchto ustanovení a tabuľku zhody týchto ustanovení s ustanoveniami tejto smernice. Tieto ustanovenia budú uplatňovať od 4. septembra 2004. Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty. 2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice. Článok 3 Táto smernica nadobúda účinnosť dvadsiatym dňom nasledujúcim po jej uverejnení v Úradnom vestníku Európskej únie. Článok 4 Táto smernica je adresovaná členským štátom. V Bruseli 11. augusta 2003 Za Komisiu Erkki Liikanen člen Komisie [1] Ú. v. ES L 42, 23.2.1970, s. 1. [2] Ú. v. EÚ L 122, 16.5.2003, s. 36. [3] Ú. v. ES L 76, 6.4.1970, s. 1. [4] Ú. v. ES L 291, 28.10.2002, s. 20. -------------------------------------------------- PRÍLOHA Prílohy XI a XIII k smernici 70/220/EHS sa menia a dopĺňajú takto: A. Príloha XI sa mení a dopĺňa takto: 1. bod 3.3.3.4 sa nahrádza takto: "3.3.3.4 ak sú pri prevádzke so zvoleným druhom paliva v činnosti iné komponenty alebo systémy riadenia emisií alebo komponenty alebo systémy hnacej sústavy súvisiace s emisiami a priamo spojené s počítačom, ktorých porucha môže spôsobiť prekročenie limitov výfukových emisií uvedených v bode 3.3.2;" 2. bod 4.5.2 sa nahrádza takto: "4.5.2 Bez ohľadu na požiadavky bodu 6.6 doplnku 1 k tejto prílohe a ak to výrobca požaduje, môže úrad pre typové schvaľovanie uznať nasledovné nedostatky ako nedostatky, ktoré spĺňajú požiadavky tejto prílohy z hľadiska hodnotenia a prenosu diagnostických signálov: - prenos diagnostických signálov za palivo, ktoré sa v súčasnosti používa, na jednu zdrojovú adresu, - hodnotenie jednej sady diagnostických signálov pre oba druhy palív (zodpovedajúc hodnoteniu jedno-palivových vozidiel a nezávisle na práve používanom palive), - výber jednej sady diagnostických signálov (priradenej k jednému z dvoch druhov paliva) pomocou polohy palivového spínača, - hodnotenie a prenos jednej sady diagnostických signálov za obe palivá v benzínovom počítači, nezávisle na práve používanom palive. Počítač pre plynovú prevádzku bude hodnotiť a prenášať diagnostické signály vzťahujúce sa k systému plynného paliva a ukladať informácie o použitom druhu paliva. Výrobca môže požadovať ďalšie odchýlky, ktoré môže úrad pre typové schvaľovanie na základe uváženia poskytnúť.". 3. v dodatku 1 sa bod 6.6 nahrádza takto: "6.6. Špecifické požiadavky týkajúce sa prenosu diagnostických signálov z dvoj-palivových vozidiel poháňaných plynom 6.6.1 U dvoj-palivových vozidiel, kde sa špecifické signály rôznych palivových systémov ukladajú v tom istom počítači, sa diagnostické signály pre prevádzku na benzín a pre prevádzku na plyn hodnotia a prenášajú nezávisle na sebe. 6.6.2. U dvoj-palivových vozidiel, kde sa špecifické signály rôznych palivových systémov ukladajú v samostatných počítačoch, sa diagnostické signály pre prevádzku na benzín a pre prevádzku na plyn hodnotia a prenášajú z počítača špecifického pre druh paliva. 6.6.3. Na požiadanie diagnostického nástroja sa diagnostické signály u vozidiel v benzínovom režime prevádzky prenášajú na jednu zdrojovú adresu a diagnostické signály u vozidiel v plynovom režime prevádzky na inú zdrojovú adresu. Používanie zdrojových adries je popísané v ISO DIS 15031-5 "Road vehicles – Communication between vehicle and external test equipment for emissions-related diagnostics – Part 5: Emissions-related diagnostic services (Cestné vozidlá – Komunikácia medzi vozidlom a vonkajším testovacím zariadením pre diagnostiku vzťahujúcu sa k emisiám – časť 5: Diagnostické služby vzťahujúcu sa k emisiám)". z 1. novembra 2001.". B. V prílohe XIII sa dopĺňa tento bod 4.4: "4.4. Ak žiadateľ o typové schválenie môže preukázať úradu pre typové schvaľovanie alebo technickej skúšobni, že výmenný katalyzátor zodpovedá typu uvedenému v bode 1.10 doplnku prílohy X k tejto smernici, udelenie osvedčenia o typovom schválení nezávisí od overenia súladu s požiadavkami špecifikovanými v bode 6.". --------------------------------------------------